**Likumprojekta “Grozījumi Administratīvo teritoriju un apdzīvoto vietu likumā”  
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Latvijas Nacionālā attīstības plāna 2014.-2020.gadam 391.punktā Vides aizsardzības un reģionālās attīstības ministrijai (turpmāk – VARAM) uzdots ieviest pilnveidotu valsts administratīvi teritoriālo iedalījumu.  Administratīvo teritoriju un apdzīvoto vietu likums nosaka administratīvo teritoriju iedalījumu apriņķos un uzdod Ministru kabinetam iesniegt likumprojektu par apriņķu izveidošanu.  Saskaņā ar Ministru kabineta 2014.gada 30.decembra rīkojumā Nr.827 “Par Valsts pārvaldes politikas attīstības pamatnostādnēm 2014.-2020.gadam” (turpmāk – pamatnostādnes), pamatnostādņu turpmākās rīcības tabulā VARAM ir doti šādi uzdevumi:   1. Sadaļā 1.5. Valsts pārvaldes institūciju darba organizācijas un sadarbības pilnveidošana reģionos punktā 1.5.1. Noteikt reģionālo valsts teritoriālo iedalījumu ar administratīvajiem centriem - lielākajām Latvijas pilsētām, vienlaikus, ņemot vērā pilsētu ģeogrāfisko izvietojumu un ceļu tīklu reģionā. 2. Sadaļā 5. Pašvaldību sistēmas attīstība punktā 5.1.2. Konsultējoties ar pašvaldībām, noteikt valstī administratīvo teritoriju grupas ap reģionālās un nacionālās nozīmes attīstības centriem, kuru ietvarā pašvaldības var apvienoties vai sadarboties.   Ministru kabineta 2016.gada 3.maija rīkojumā Nr.275 “Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai” (turpmāk- valdības rīcības plānam), plāna 38. punkts nosaka: Veicinot policentrisku valsts attīstību, izveidosim pašvaldību sadarbības teritorijas, vairojot teritoriju ekonomiskās attīstības potenciālu un pašvaldību sadarbību publisko pakalpojumu sniegšanā, kā arī radot ekonomiskās sviras brīvprātīgai pašvaldību sadarbībai. Rīcības plāna 38.1. punkta darbības rezultāts paredz VARAM iesniegt attiecīgus grozījumus Administratīvi teritoriju un apdzīvoto vietu likumā.  Ministru kabineta 2017.gada 3.maija protokolā Nr.22 37.§ Informatīvais ziņojums "Par valsts administratīvi teritoriālo iedalījumu un valsts pārvaldes institūciju sadarbības teritoriju izveidi" 2.punktā VARAM uzdots līdz 2017.gada 1.septembrim sagatavot un iesniegt izskatīšanai Ministru kabinetā normatīvā akta projektu par sadarbības teritoriju izveidošanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Administratīvo teritoriju un apdzīvoto vietu likums nosaka, ka LR iedala šādās administratīvajās teritorijās: apriņķos, republikas pilsētās un novados. Tomēr valstī ilgtermiņā nav izveidots valsts reģionālais administratīvais iedalījums apriņķos.  Situācijas analīze kopumā par valsts administratīvi teritoriālo iedalījumu ir ietverta 2017.gada 3.maija Ministru kabineta informatīvajā ziņojumā "Par valsts administratīvi teritoriālo iedalījumu un valsts pārvaldes institūciju sadarbības teritoriju izveidi" saite: <http://tap.mk.gov.lv/lv/mk/tap/?pid=40421841&mode=mk&date=2017-05-03>  **Likumprojekts paredz apriņķu un pašvaldību sadarbības teritoriju izveidi**, kur izveidojamām pašvaldību sadarbības teritorijām tiek noteikts administratīvās teritorijas statuss.  Nosakot likumā apriņķu teritorijas, tiktu radīti priekšnosacījumi izveidot apriņķa valsts pārvaldi, kas pakāpeniski pilnveidota valsts pārvaldes darba organizāciju apriņķī, kas primāri būs saistīta ar valsts un pašvaldību institūciju sadarbības un koordinācijas jautājumu nodrošināšanu, tiesiskuma uzraudzību, sadarbību attīstības plānošanā tautsaimniecības izaugsmei un nacionālai drošībai. Vienlaikus attiecīgu jautājumu risināšanā apriņķu pārvaldībā tiktu iesaistīti apriņķa uzņēmēji, nevalstiskās organizācijas, augstākās un profesionālās izglītības iestādes, vietējie mēdiju u.c. Apriņķu izveide arī būtu saistāma ar reformām veselības aprūpes jomā, nosakot “centrālo” slimnīcu apriņķī.  Pašvaldību sadarbības teritoriju izveidošanas mērķis ir nostiprināt teritorijas ekonomisko potenciālu tautsaimniecības izaugsmei ap reģionālās un nacionālās nozīmes centriem, tādejādi valstī veicinot policentrisku attīstību. Kā viens no priekšnosacījumiem ekonomiskai izaugsmei ir pašvaldību kapacitātes nostiprināšana, kas ļautu īstenot pamatotu decentralizāciju un pilnveidotu teritorijas attīstības plānošanu, radītu priekšnosacījumus sniegt pēc iespējas kvalitatīvākus un pieejamākus publiskos pakalpojumus iedzīvotājiem, ņemot vērā to savstarpēju sasaisti, par pamatu ņemot iedzīvotāju dzīves vietu, darba vietu un citus aspektus plašākā teritoriālā ietvarā. Līdz ar to pašvaldībām kopdarbībā un sadarbībā ar citām iesaistītām valsts institūcijām būtu analizējami šādi jautājumi pašvaldību sadarbības teritorijās:   1. izglītības, kultūras un sporta iestāžu tīkls; 2. veselības aprūpes iestāžu tīkls; 3. sociālo aprūpes iestāžu tīkls; 4. ceļa infrastruktūras attīstības tīkls; 5. sabiedriskā transporta nodrošinājuma tīkls;, 6. komunālās saimniecības tīkls; 7. valsts pārvaldes vienoto klientu apkalpošanas centru tīkls un tajā sniegto pakalpojumu apjoms; 8. uzņēmējdarbības veicināšana un teritorijas ekonomiskā attīstība.   Vienlaikus, lai pašvaldību darbu sadarbības teritorijās organizētu pēc iespējas efektīvi un lietderīgi, sadarbības teritorijās ietilpstošām pašvaldībām būtu jāizvērtē un jāpieņem lēmumi, kuru autonomo funkciju izpildē tās sadarbojas, veidojot kopīgas pašvaldību iestādes, vai nodod cita citai atsevišķu to kompetencē esošu funkciju izpildi likumā “Par pašvaldībām” noteiktajā kārtībā.  Likumprojektā ir ietverts likuma grozījums, kurš paredz 1.pantā noteikto administratīvās teritorijas jēdzienu atgriezt praktiski identiskā likuma “[Par Latvijas Republikas administratīvo teritoriju izveidošanu un apdzīvoto vietu statusa noteikšanu](http://likumi.lv/ta/id/67938-par-latvijas-republikas-administrativo-teritoriju-izveidosanu-un-apdzivoto-vietu-statusa-noteiksanu)” redakcijā, kāds tas bija spēkā līdz likums zaudēja spēku 31.12.2008, proti, pirms tam administratīvās teritorijas definīcija bija daudz plašāka, tā attiecās ne tikai uz pašvaldībām, bet arī uz citām valsts pārvaldes institūcijām. Līdz ar to administratīvās teritorijas jēdziens tad būtu pielīdzināms mūsu tuvākajām kaimiņvalstīm - Lietuvai un Igaunijai, kur apriņķa līmenī darbojas valsts tiešā pārvalde, kas nodrošina arī pašvaldību savstarpējo sadarbību ar citām valsts institūcijām. Līdzīga valsts pārvaldības sistēma ir arī Somijā u.c. valstīs, kur netiek veidota divu vai vairāku līmeņu reģionālā pašvaldības pārvaldes sistēma.  Likumprojekta pielikumā ir noteiktas 29 pašvaldību sadarbības teritorijas ap reģionālās un nacionālās nozīmes centriem, izņemot nacionālās nozīmes centru Jūrmalu, jo šajā gadījumā Jūrmalai ar Rīgu ir kopēja administratīvā robeža, tādejādi veidojot sasaisti abām pilsētām kopā ar apkārtējām pašvaldībām.  Likumprojektā ir noteikti apriņķu administratīvie centri, ņemot vērā pamatnostādnēs izvirzīto uzstādījumu par reģionālā valsts teritoriālā iedalījuma noteikšanu - ņemot vērā pilsētu ģeogrāfisko izvietojumu un ceļu tīklu reģionā. Līdz ar to par apriņķa administratīviem centriem ir noteiktas praktiski visas nacionālās nozīmes pilsētas, izņemot Jūrmalu. Savukārt ģeogrāfiskais izvietojums ir ņemts par pamatu Gulbenes noteikšanai par apriņķa administratīvo centru. |
| 3. | Projekta izstrādē iesaistītās institūcijas | 2016.gadā notika VARAM konsultācijas ar pašvaldībām par sadarbības teritoriju izveidi atbilstoši valdības rīcības plāna 38.1.punktam un pamatnostādņu rīcības plāna 5.1.2.punktam, kur kopumā pašvaldības neiebilda par pašvaldību sadarbības teritoriju izveidi. Konsultācijās pašvaldības kā svarīgāko aspektu sadarbības teritoriju izveidē norādīja sadarbības teritoriju izveidošanas ietekmi uz valsts pārvaldes iestāžu apkalpes teritorijām un to izvietojumu, kam likumsakarīgi veidojas arī vistiešākā saikne ar pakalpojumu nodrošināšanu uzņēmējiem un dažādām iedzīvotāju grupām.  2017.gadā notika VARAM konsultācijas ar ministrijām atbilstoši Ministru kabineta 2017.gada 3.maija protokola Nr.22 37.§ Informatīvais ziņojums "Par valsts administratīvi teritoriālo iedalījumu un valsts pārvaldes institūciju sadarbības teritoriju izveidi" 5.punktam, kur ministrijas, ņemot vērā racionālos aspektus, noteiktos jautājumos saredz savu līdzdalību pašvaldību sadarbības teritorijās, gan apriņķu teritorijās. VARAM par administratīvā iedalījuma pilnveidošanu konsultējās ar Pārresoru koordinācijas centru, kā arī procesā gaitā administratīvo teritoriju pilnveides jautājumi ir pārrunāti ar Latvijas Pašvaldību savienību un Latvijas Lielo pilsētu asociāciju. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Attiecīgās valsts pārvaldes institūcijas, kuras perspektīvi savu funkciju izpildē būs sasaistītas ar kopēju institūciju sadarbības un koordinācijas jautājumu risināšanu apriņķos un pašvaldību sadarbības teritorijās. |
| 2. | Tiesiskā regulējuma ietekme uz tautsaimniecību un administratīvo slogu | Pilnveidojot valsts administratīvi teritoriālo iedalījumu, tiks pilnveidota valsts pārvaldes darba organizācija un pakalpojumu pieejamība, savukārt efektīva valsts pārvalde radīs labākus priekšnosacījumus tautsaimniecības attīstībai un investīciju piesaistei. Tiešā veidā likumprojekts administratīvo slogu praktiski neietekmē. |
| 3. | Administratīvo izmaksu monetārs novērtējums | Nav. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Likumprojekts paredz izstrādāt pastarpinātus likumprojektus par apriņķī ietilpstošām pašvaldību sadarbības teritorijām un apriņķu pārvaldi, kā arī likumprojektus par valsts pārvaldes institūciju darbību pašvaldību sadarbības teritorijās. |
| 2. | Atbildīgā institūcija | VARAM |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvjiem ir tiesības izteikt viedokli par likumprojektu no 2017.gada 9.augusta līdz 2017.gada 22.augustam. |
| 2. | Sabiedrības līdzdalība projekta izstrādē | Lai informētu sabiedrību par likumprojektu un dotu iespēju izteikt par to viedokļus, likumprojekts saskaņā ar Ministru kabineta 2009. gada 25. augusta noteikumiem Nr. 970 „Sabiedrības līdzdalības kārtība attīstības plānošanas procesā” ievietots VARAM interneta mājaslapā, sadaļā „Sabiedrības līdzdalība”. |
| 3. | Sabiedrības līdzdalības rezultāti | Sabiedrības līdzdalības jautājums ir procesā saskaņā ar iepriekšējā punktā noteikto. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldības, ministrijas, Pārresoru koordinācijas centrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav |
| 3. | Cita informācija | Nav |

Vides aizsardzības un reģionālās attīstības ministrs K.Gerhards

Iesniedzējs:

Vides aizsardzības un reģionālās

attīstības ministrijas valsts sekretārs R.Muciņš

08.08.2017.

1316

A.Šults

67026521, [arnis.sults@varam.gov.lv](mailto:arnis.sults@varam.gov.lv)